**DEKLARATË PËR SHTYP**

**Denoncojmë dhunën e ushtruar ndaj inspektorëve të Zyrës shqiptare të të Drejtave të Autorit nga punonjës të subjektit “EKLIPSI”**

Ministria e Kulturës dënon me forcë dhunën e ushtruar javën e shkuar nga përfaqësues të subjektit “EKLIPSI” ndaj inspektorëve të ZSHDA-së.

Në vijim të informacionit sqarojmë se inspektorët po kryenin detyrën e inspektimit të subjekteve që përdorin vepra muzikore në zonën e Farkës dhe pranë TEG-ut në përputhje me rregullat ligjore dhe administrative të parashikuara.

Në inspektimin e subjektit “EKLIPSI”, inspektorët kanë konstatuar shkelje që bien ndesh me Ligjin e të Drejtës së Autorit, dhe në zbatim të tij, kanë vendosur marrjen e masës administrative me vlerën 200.000 Lekë. Kjo masë administrative është kundërshtuar me fyerje, ofendime ndaj inspektorëve në detyrë, madje duke ushtruar edhe dhunë fizikë nga përfaqësues të subjektit në fjalë. Për këtë ngjarje të rëndë janë kryer të gjitha veprimet proceduriale pranë Policisë së Shtetit dhe ndaj personave të akuzuar ka filluar ndjekja penale për "Dhunim për shkak të detyrës"

Ministria e Kulturës dënon rastin flagrant të dhunës, ushtruar ndaj inspektorëve të ZSHDA-së dhe shpreh vullnetin e saj të plotë se Pronësia Intelektuale shqiptare, si pjesë e qënësishme e kulturës kombëtare dhe zhvillimit ekonomik të vendit tonë, është dhe do të jetë në fokusin e Qeverisë Shqiptare dhe të Ministrisë së Kulturës.

Ministria e Kulturës do të vazhdojë të kryejë misionin e saj, siç edhe e ka shprehur në prioritetet e strategjisë 2013-2017, se respektimi dhe mbrojtja e të Drejtave të Pronësisë Intelektuale në Shqipëri do të garantohet në të njëjtin nivel që garantohet në të gjitha vendet e zhvilluara të BE-së.

Demokratizimi dhe transformimi i shoqërisë dhe ekonomisë shqiptare, në përputhje me vlerat dhe parimet e BE, është një objektiv kombëtar dhe si rrjedhojë institucionet shqiptare e kanë marë këtë sfidë me seriozitet duke kontribuar secili në rrugën e anëtarësimit. Vetëm një muaj më parë Ministria e Kulturës paraqiti në Qeveri projektligjin e ri për të drejtat e autorit dhe të drejtat e tjera të lidhura me to, i cili pritet të miratohet në sesionin e ardhshëm të legjislaturës, ligj i cili sjell garanci të plotë për zhvillim të qëndrueshem dhe inovativ për këtë sektor ekonomie të vendit tonë, duke e parë jo vetëm si kulturë dhe art, por sektor përfitimi me rregulla të qarta funksionimi në treg.

Theksojmë se, ndryshimi i mentalitetit dhe dëshira për të zbatuar një ligj, lidhen ngushtësisht me njëra tjetrën. Kjo kërkon një menaxhim kolektiv të fortë, të besueshëm, me standarte ndërkombëtare. Në vijim të reformës që po kryejmë në institucionin e ZSHDA-së, bëjmë me dije se ky institucion po zbaton ligjin përpara të cilit jemi të gjithë të barabartë, por duhet të jemi edhe të garantuar në ushtrimin e detyrës.

Harmonizimi i standarteve do të sjellë një fitore të sigurtë të mbrojtjes së të drejtave moral-ekonomike të autorit dhe të të drejtave të tjera të lidhura me të nëse e gjithë shoqëria bëhet aktore e zbatimit të ligjit dhe respektimit të detyrimeve.

Garantojmë se institucionet në mbrojtje të të drejtave të Pronësisë Intelektuale do të vazhdojnë të zbatojnë ligjin kundër çdo lloj shkeljeje apo cënimi të tyre!